Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί καθορισμού της τιμής προσανατολισμού και της κοινοτικής τιμής παραγωγού ορισμένων προϊόντων αλιείας βάσει του κανονισμού (ΕΚ) αριθ. 104/2000 για την αλιευτική περίοδο 2004

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το άρθρο 18 του κανονισμού (ΕΚ) αριθ. 104/2000 για την κοινή οργάνωση των αγορών των προϊόντων αλιείας και υδατοκαλλιέργειας προβλέπει τον καθορισμό μιας τιμής προσανατολισμού για κάθε ένα από τα προϊόντα που εμφαίνονται στο παράρτημα I και για κάθε ένα από τα προϊόντα και ομάδες προϊόντων που εμφαίνονται στο παράρτημα II. Ο υπολογισμός πραγματοποιείται με βάση το μέσο όρο των τιμών που διαπιστώθηκαν για σημαντικό τμήμα της κοινοτικής παραγωγής στις αγορές χονδρικής πώλησης ή στα λιμάνια κατά τη διάρκεια των τριών αλιευτικών περιόδων που προηγούνται της περιόδου για την οποία καθορίζεται η τιμή.

Κατά τον καθορισμό των τιμών αυτών, λαμβάνονται επίσης υπόψη οι τάσεις της παραγωγής και της ζήτησης καθώς και άλλοι παράγοντες, όπως είναι η ανάγκη διασφάλισης σταθερών τιμών αγοράς και η στήριξη του εισοδήματος των παραγωγών και τα συμφέροντα των καταναλωτών.

Σε σύγκριση με την περίοδο 2000-2002, οι μέσες τιμές λευκών ψαριών μειώθηκαν σημαντικά κατά την περίοδο 2001-2003 με μειώσεις μεταξύ 2% και 6% για τα περισσότερα είδη, ενώ οι μεγαλύτερες απ'αυτές έφτασαν και μέχρι 18%. Κατά τη διάρκεια του πρώτου εξαμήνου του 2003, οι τιμές για τα λευκά ψάρια ήταν γενικά χαμηλότερες από ό,τι οι τιμές κατά τη διάρκεια της ίδιας περιόδου του προηγούμενου έτους. Λαμβανομένης υπόψη της δυσμενούς αυτής κατάστασης της αγοράς, η Επιτροπή προτείνει μειώσεις των τιμών προσανατολισμού για τα περισσότερα είδη λευκών ψαριών μεταξύ 0,5% και 6%. Αφετέρου, η Επιτροπή συνιστά ελαφρές αυξήσεις μεταξύ 1% και 1,5% για την ευρωπαϊκή χωματίδα, την ζαγκέτα, την πεσκαντρίτσα και τη γλώσσα. Προτείνεται επίσης η διατήρηση της τιμής των μικρών σκυλοψάρων στο σημερινό τους επίπεδο.

Όσον αφορά τα πελαγικά είδη, η αλλαγή των μέσων τιμών κατά τη διάρκεια της περιόδου 2001-2003 σε σύγκριση προς την περίοδο 2000-2002 κυμάνθηκε από 7% έως +16%. Ενώ αυξήθηκαν οι τιμές για τις σαρδέλες, το σκουμπρί και το γαύρο, επιδεινώθηκε η κατάσταση για τη ρέγκα, το ισπανικό σκουμπρί και τον τόνο τον μακρύπτερο. Ως εκ τούτου, η Επιτροπή προτείνει αυξήσεις των τιμών για τα είδη αυτά από +1,5% (σαρδέλες και σκουμπρί) και +2,5% (γαύρος), εκτός από τη ρέγκα, τον τόνο τον μακρύπτερο και το ισπανικό σκουμπρί (μειώσεις μεταξύ -0,5% και -2%).

Για τα άλλα είδη, ιδίως για τα οστρακόδερμα, η πρόσφατη κατάσταση της αγοράς εμφανίζεται λιγότερο ευνοϊκή. Κατά συνέπεια, η Επιτροπή προτείνει μειώσεις των αντίστοιχων τιμών.

Οι τιμές στις διεθνείς αγορές για τα καταψυγμένα προϊόντα παρουσίασαν πτωτική τάση, εκτός από τις τιμές για τις σουπιές, το χταπόδι και τις γαρίδες (εκτός του είδους Penaeidae), για τα οποία η Επιτροπή προτείνει αυξήσεις από +1% έως και +2%. Η Επιτροπή προτείνει επίσης τη διατήρηση των σημερινών τιμών προσανατολισμού για τα καλαμάρια (Loligo), τα κοινά καλαμάρια και τα θράψαλα.

Επιπροσθέτως, το άρθρο 26 του κανονισμού (ΕΚ) αριθ. 104/2000 προβλέπει τον καθορισμό κοινοτικής τιμής παραγωγού για τον τόνο που προορίζεται για την κονσερβοβιομηχανία. Ο υπολογισμός πραγματοποιείται με βάση τον μέσο όρο των τιμών που διαπιστώθηκαν για σημαντικό τμήμα της κοινοτικής παραγωγής στις αγορές χονδρικής πώλησης ή στα λιμάνια κατά τις τρεις τελευταίες αλιευτικές περιόδους πριν από την αλιευτική περίοδο για την οποία καθορίζεται η τιμή αυτή.

Η μέση κοινοτική τιμή αυξήθηκε ελαφρά κατά την περίοδο 2001-2003 σε σύγκριση προς την περίοδο 2000-2002, παρά το γεγονός ότι η τάση αυτή αναστράφηκε κατά το πρώτο εξάμηνο του 2002. Ενόψει της κατάστασης αυτής της αγοράς, η Επιτροπή προτείνει τη διατήρηση της κοινοτικής τιμής παραγωγού για το 2004 στο σημερινό επίπεδό της.

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί καθορισμού της τιμής προσανατολισμού και της κοινοτικής τιμής παραγωγού ορισμένων προϊόντων αλιείας βάσει του κανονισμού (ΕΚ) αριθ. 104/2000 για την αλιευτική περίοδο 2004

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας [1], και ιδίως το άρθρο 18, παράγραφος 3, και το άρθρο 26, παράγραφος 1,

[1] ΕΕ L 17 της 21.1.2000, σ. 22.

την πρόταση της Επιτροπής,

Εκτιμώντας τα εξής:

(1) Το άρθρο 18, παράγραφος 1, και το άρθρο 26, παράγραφος 1, του κανονισμού (ΕΚ) αριθ. 104/2000 προβλέπουν τον καθορισμό τιμής προσανατολισμού καθώς και κοινοτικής τιμής παραγωγού για κάθε αλιευτική περίοδο προκειμένου να ορισθούν τα επίπεδα τιμών όσον αφορά την παρέμβαση στην αγορά ορισμένων προϊόντων αλιείας.

(2) Το άρθρο 18, παράγραφος 1, του κανονισμού (ΕΚ) αριθ. 104/2000 προβλέπει τον καθορισμό τιμής προσανατολισμού για κάθε ένα από τα προϊόντα και τις ομάδες προϊόντων που μνημονεύονται στα παραρτήματα Ι και ΙΙ του εν λόγω κανονισμού.

(3) Με βάση τα δεδομένα που διατίθενται σήμερα όσον αφορά τις τιμές για τα εν λόγω προϊόντα καθώς και τα κριτήρια που μνημονεύονται στο άρθρο 18, παράγραφος 2, του κανονισμού (ΕΚ) αριθ. 104/2000, η τιμή προσανατολισμού για την αλιευτική περίοδο 2004 πρέπει να αυξηθεί, να διατηρηθεί ή να μειωθεί ανάλογα με το είδος.

(4) Ο κανονισμός (ΕΚ) αριθ. 104/2000 προβλέπει τον καθορισμό κοινοτικής τιμής παραγωγού για κάθε ένα από τα προϊόντα που μνημονεύονται στο παράρτημα ΙΙΙ του εν λόγω κανονισμού. Εντούτοις, επαρκεί ο καθορισμός της κοινοτικής τιμής παραγωγού για ένα μόνο από τα προϊόντα που περιλαμβάνονται στο παράρτημα III του κανονισμού (ΕΚ) αριθ. 104/2000, δεδομένου ότι οι τιμές για τα υπόλοιπα προϊόντα μπορούν να υπολογισθούν βάσει των συντελεστών μετατροπής που καθορίζονται στον κανονισμό (ΕΟΚ) αριθ. 3510/82 [2] της Επιτροπής.

[2] ΕΕ L 368 της 28.12.1982, σ. 27. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3899/92 (ΕΕ L 392 της 31.12.1992, σ. 24).

(5) Με βάση τα κριτήρια που ορίζονται στο άρθρο 18, παράγραφος 2, καθώς και στο άρθρο 26, παράγραφος 1, του κανονισμού (ΕΚ) αριθ. 104/2000, πρέπει να παραμείνει ως έχει η κοινοτική τιμή παραγωγού για την αλιευτική περίοδο 2004,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την αλιευτική περίοδο από 1ης Ιανουαρίου έως 31 Δεκεμβρίου 2004, η τιμή προσανατολισμού που μνημονεύεται στο άρθρο 18, παράγραφος 1, του κανονισμού (ΕΚ) αριθ. 104/2000, καθορίζεται σύμφωνα με το παράρτημα Ι του παρόντος κανονισμού.

Άρθρο 2

Για την αλιευτική περίοδο από 1ης Ιανουαρίου έως 31 Δεκεμβρίου 2004, η κοινοτική τιμή παραγωγού που μνημονεύεται στο άρθρο 26, παράγραφος 1, του κανονισμού (ΕΚ) αριθ. 104/2000, καθορίζεται σύμφωνα με το παράρτημα ΙΙ του παρόντος κανονισμού.

Άρθρο 3

Ο παρών κανονισμός αρχίζει να ισχύει την 1η Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος

ΠΑΡΑΡΤΗΜΑ I

>ΘΕΣΗ ΠIΝΑΚΑ>

ΠΑΡΑΡΤΗΜΑ II

>ΘΕΣΗ ΠIΝΑΚΑ>

Η κοινοτική τιμή παραγωγού για τα υπόλοιπα προϊόντα που περιλαμβάνονται στο παράρτημα III του κανονισμού (ΕΚ) αριθ. 104/2000 θα καθορισθεί βάσει των συντελεστών μετατροπής που μνημονεύονται στον κανονισμό (ΕΟΚ) αριθ. 3510/82.

>ΘΕΣΗ ΠIΝΑΚΑ>